Platforma Civică Împreună pentru Centura Verde și Platforma de Mediu pentru București organizează și invită la o dezbatere pe teme de mediu și calitatea vieții în oraș și zona metropolitană pe cei patru cei mai bine plasați candidați la Primăria Municipiului București, conform sondajelor, domnul Nicușor Dan, primar în funcție, independent susținut de ADU și REPER, doamna Gabriela Firea (PSD), domnul Cristian Popescu Piedone (PUSL) și domnul Sebastian Burduja (PNL).
Lipsa dezbaterilor în spațiul public din România tinde să devină o cutumă alarmantă când este vorba despre alegeri de orice natură. Acest fenomen șubrezește democrația și încalcă dreptul alegătorilor la o decizie informată atunci când pun ștampila pe buletinul de vot. Dezbaterile între candidați sunt o chestiune ce ține de firesc, de normalitate și de respect față de oamenii cărora le cer votul.
Sebastian Burduja, primul candidat la Primăria Capitalei care răspunde invitaţiei Platformei Civice Împreună pentru Centura Verde
Sebastian Burduja anunţă marţi că acceptă invitaţia Platformei Civice Împreună pentru Centura Verde şi Platformei de Mediu pentru Bucureşti, de a participa la o dezbatere pe tema mediului şi a calităţii vieţii în Bucureşti, exprimându-şi speranţa că şi actualul edil Nicuşor Dan va da curs acestei invitaţii.